На основу члана 5. Закона о јавним предузећима ("Службени гласник РС", број 15/2016) и члана 37. Статута Града Ниша ("Службени глист Града Ниша", број 88/2008),

Скупштина Града Ниша, на седници од \_\_\_\_\_\_\_\_\_\_\_ 2016. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О ОСНИВАЊУ**

**ЈАВНОГ КОМУНАЛНОГ ПРЕДУЗЕЋА ЗА**

**ВОДОВОД И КАНАЛИЗАЦИЈУ „НАИССУС“ НИШ**

**Члан 1.**

У Одлуци о оснивању Јавног комуналног предузећа за водовод и канализацију ''Наиссус'' Ниш ("Службени лист Града Ниша", број 51/2013- пречишћен текст и 5/2014), у члану 1 став 2 мења се и гласи:

„Оснивач јавног комуналног предузећа је Град Ниш, са седиштем у Нишу, Улица Николе Пашића број 24, матични број 17620541, у чије име оснивачка права врши Скупштина Града.“

**Члан 2.**

Члан 2. мења се и гласи:

„Члан 2.

Пословно име јавног комуналног предузећa је Јавно комунално предузеће за водовод и канализацију "Наиссус" Ниш ( у даљем тексту: предузеће).

Скраћено пословно име јавног комуналног предузећa је ЈКП "Наиссус" Ниш.

Седиште предузећа је у Нишу, Улица Кнегиње Љубице број 1/1.“

**Члан 3.**

Члан 3. мења се и гласи:

„Члан 3.

Делатност предузећа је:

36.00 Скупљање, пречишћавање и дистрибуција воде-претежна делатност

37.00 Уклањање отпадних вода

-рад канализационих система и уређаја за обраду отпадних вода

- скупљање и транспорт индустријских, комуналних и других отпадних вода, као и кишнице, коришћењем канализационих мрежа, колектора, покретних танкова или других видова транспорта

-обраду/пречишћавање отпадних вода (укључујући канализационе и индустријске отпадне воде и воду из базена за купање) применом физичких, хемијских и биолошких процеса

-одржавање и чишћење одводних канала и дренажу, укључујући и деблокирање одвода

71.11 - Архитектонска делатност

71.12 - Инжењерске делатности и техничко саветовање.

Ове делатности предузећа су од општег интереса. “

**Члан 4.**

Члан 4. мења се и гласи:

„Члан 4.

Предузеће може обављати и следеће делатности:

33.11 Поправка металних производа

- поправка и одржавање цеви и цевних инсталација

33.12 Поправка машина

- поправка вентила

- поправка и одржавање пумпи, компресора и сл. уређаја

-поправка и одржавање направа за мерење

42.21 Изградња цевовода

42.91 Изградња хидротехничких објеката

43.11 Рушење објеката

43.12 Припрема градилишта

43.22 Постављање водоводних, канализационих, грејних и климатизационих система

-постављање инсталација у зградама или другим грађевинама за водоводну и санитарну опрему

43.29 - Остали инсталациони радови у грађевинарству

43.31 - Малтерисање

43.39 - Остали завршни радови

43.99 - Остали непоменути специфични грађевински радови

72.19.Истраживање и развој у осталим природним и техничко-технолошким наукама

71.20 Техничко испитивање и анализа

- испитивање и мерење еколошких индикатора загађености воде

82.99 Остале услужне активности подршке пословању

- очитавање бројила за потрошњу воде.

Предузеће може обављати и друге делатности утврђене статутом уз сагласност оснивача.“

**Члан 5.**

Члан 7. мења се и гласи:

„Члан 7.

У случају поремећаја у пословању предузећа Скупштина Града предузима мере којима ће се обезбедити услови за несметано обављање делатности од општег интереса, а нарочито:

1) промену унутрашње организације;

2) разрешење органа које именује и именовање привремених органа;

3) ограничење у погледу права располагања појединим средствима у јавној својини;

4) друге мере одређене законом којим се одређују делатности од општег интереса и оснивачким актом.“

**Члан 6.**

Члан 9. мења се и гласи:

„Члан 9.

Основни капитал предузећа износи 792.527.201,35 динара, од чега новчани у износу 792.527.201,35 динара.

Град Ниш је власник 100% удела у основном капиталу предузећа.

Усклађивање регистрованог капитала са капиталом исказаним по финансијским извештајима, биће извршено у складу са Законом о привредним друштвима и прописима којима се уређује регистрација привредних субјеката.“

**Члан 7.**

У члану 12. став 1 се брише.

**Члан 8.**

Члан 13. мења се и гласи:

„Члан 13.

Надзорни одбор има три члана, од којих је један председник.

Председника и чланове надзорног одбора именује и разрешава Скупштина Града.

Једног члана надзорног одбора предлажу запослени на начин утврђен статутом.

Надзорни одбор, директор и извршни директор не могу предлагати представника запослених у надзорном одбору.

Чланови надзорног одбора бирају се на четири године.

За председника и члана надзорног одбора именује се лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог члана;

4) да има најмање три године радног искуства на пословима који су повезани са пословима јавног предузећа;

5) да познаје област корпоративног управљања или област финансија;

6) да није осуђивано на казну затвора од најмање шест месеци;

7) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Председник и чланови надзорног одбора дужни су да се додатно стручно усавршавају у области корпоративног управљања.

Представник запослених у надзорном одбору поред услова из става 6. овог члана мора да испуњава и следеће услове:

1) да није био ангажован у вршењу ревизије финансијских извештаја предузећа у последњих пет година;

2) да није члан политичке странке.“

**Члан 9.**

Члан 14. мења се и гласи:

„Члан 14.

Мандат председнику и члановима надзорног одбора престаје истеком периода на који су именовани, оставком или разрешењем.

Председник и чланови надзорног одбора разрешавају се пре истека периода на који су именовани, уколико:

1) јавно предузеће не достави годишњи, односно трогодишњи програм пословања у роковима прописаним законом;

2) надзорни одбор пропусти да предузме неопходне мере пред надлежним органима у случају постојања основане сумње да одговорно лице јавног предузећа делује на штету јавног предузећа несавесним понашањем или на други начин;

3) се утврди да делује на штету јавног предузећа несавесним понашањем или на други начин;

4) у току трајања мандата буде осуђен на условну или безусловну казну затвора.

Председник и чланови надзорног одбора којима је престао мандат, дужни су да врше своје дужности до именовања новог надзорног одбора, односно именовања новог председника или члана надзорног одбора, а најдуже шест месеци.“

**Члан 10.**

Члан 15. мења се и гласи:

„Члан 15.

Надзорни одбор:

1) доноси дугорочни и средњорочни план пословне стратегије и развоја и одговоран је за њихово спровођење;

2) доноси годишњи, односно трогодишњи програм пословања, усклађен са дугорочним и средњорочним планом пословне стратегије и развоја из тачке 1. овог члана, уз сагласност Скупштине Града;

3) усваја извештај о степену реализације годишњег, односно трогодишњег програма пословања;

4) усваја тромесечни извештај о степену усклађености планираних и реализованих активности;

5) усваја финансијске извештаје;

6) надзире рад директора;

7) доноси статут;

8) одлучује о статусним променама, оснивању других правних субјеката и улагању капитала;

9) доноси одлуку о расподели добити, односно начину покрића губитка;

10) закључује уговоре о раду са директором, у складу са законом којим се уређују радни односи;

11) врши друге послове у складу са законом и статутом.

Надзорни одбор не може пренети право одлучивања о питањима из своје надлежности на директора или друго лице у јавном предузећу.

Одлуке из става 1. тач. 1), 2), 7) и 9) овог члана надзорни одбор доноси уз сагласност Скупштине Града Ниша.

Одлуку из става 1. тачка 8) овог члана надзорни одбор доноси уз претходну сагласност Скупштине Града Ниша.“

**Члан 11.**

После члана 15. додаје се члан 15а који гласи:

„Члан 15а

Предузеће је дужно да тромесечне извештаје о реализацији годишњег, односно трогодишњег програма пословања, на који је Скупштина Града Ниша дала сагласност, доставља Градском већу у року од 30 дана од дана истека тромесечја.

На основу извештаја из става 1. овог члана, Градско веће сачињава и доставља информацију о степену усклађености планираних и реализованих активности, надлежном министарству.

Поред информације из претходног става, Градско веће једном годишње доставља Министарству анализу пословања предузећа, са предузетим мерама за отклањање поремећаја.“

**Члан 12.**

Члан 16. став 2 мења се и гласи:

„Висину накнаде из става 1. овог члана, односно критеријуме и мерила за њено утврђивање одређује Влада Републике Србије.“

**Члан 13.**

Члан 17. мења се и гласи:

„Члан 17.

Директора предузећа именује Скупштина Града на основу спроведеног јавног конкурса, на предлог Градског већа, у складу са законом.

Одлуку о спровођењу јавног конкурса за избор директора предузећа доноси Скупштина Града, на предлог Градског већа.

Директор предузећа је јавни функционер у смислу закона којим се регулише област вршења јавних функција.

За директора предузећа може бити именовано лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Статутом предузећа могу бити одређени и други услови које лице мора да испуни да би било именовано за директора предузећа.

Директор не може имати заменика.

Директор предузећа заснива радни однос на одређено време.“

**Члан 14.**

Члан 20. мења се и гласи:

„Члан 20.

Предлог за разрешење директора јавног предузећа чији је оснивач јединица локалне самоуправе, подноси Градско веће Града Ниша.

Предлог из става 1. може поднети и надзорни одбор јавног предузећа, преко Градског већа Града Ниша из става 2. овог члана.

Предлог за разрешење мора бити образложен, са прецизно наведеним разлозима због којих се предлаже разрешење и доставља се директору који има право да се у року од 20 дана изјасни о разлозима због којих се предлаже разрешење.

Пошто директору пружи прилику да се изјасни о постојању разлога за разрешење и утврди потребне чињенице, Градско веће Града Ниша, предлаже оснивачу доношење одговарајућег решења.

Против решења о разрешењу жалба није допуштена, али се може водити управни спор. “

**Члан 15.**

Члан 21. мења се и гласи:

„Члан 21.

Директор се разрешава пре истека периода на који је именован уколико:

1) у току трајања мандата престане да испуњава прописане услове за директора јавног предузећа;

2) јавно предузеће не достави годишњи, односно трогодишњи програм пословања у роковима прописаним законом;

3) се утврди да је, због нестручног, несавесног обављања дужности и поступања супротног пажњи доброг привредника и пропуста у доношењу и извршавању одлука и организовању послова у јавном предузећу, дошло до знатног одступања од остваривања основног циља пословања јавног предузећа, односно од плана пословања јавног предузећа;

4) се утврди да делује на штету јавног предузећа кршењем директорских дужности, несавесним понашањем или на други начин;

5) извештај овлашћеног ревизора на годишњи финансијски извештај буде негативан;

6) у току трајања мандата буде правноснажно осуђен на условну или безусловну казну затвора;

7) у другим случајевима прописаним законом.“

**Члан 16.**

Члан 23. став 1 мења се и гласи:

„Уколико у току трајања мандата против директора буде потврђена оптужница, Скупштина Града Ниша доноси решење о суспензији.“

**Члан 17.**

Члан 24. мења се и гласи:

„Члан 24.

Вршилац дужности директора може се именовати до именовања директора јавног предузећа по спроведеном јавном конкурсу.

Период обављања функције вршиоца дужности директора не може бити дужи од једне године.

Исто лице не може бити два пута именовано за вршиоца дужности директора.

Вршилац дужности директора мора испуњавати услове за именовање директора јавног предузећа који су прописани овом одлуком.

Вршилац дужности има сва права, обавезе и овлашћења која има директор јавног предузећа.“

**Члан 18.**

Члан 25. мења се и гласи:

„Члан 25.

Директор јавног предузећа:

1) представља и заступа јавно предузеће;

2) организује и руководи процесом рада;

3) води пословање јавног предузећа;

4) одговара за законитост рада јавног предузећа;

5) предлаже дугорочни и средњорочни план пословне стратегије и развоја и одговоран је за њихово спровођење;

6) предлаже годишњи, односно трогодишњи програм пословања и одговоран је за његово спровођење;

7) предлаже финансијске извештаје;

8) извршава одлуке надзорног одбора;

9) бира извршне директоре;

10) бира представнике јавног предузећа у скупштини друштва капитала чији је једини власник јавно предузеће;

11) закључује уговоре о раду са извршним директорима, у складу са законом којим се уређују радни односи;

12) доноси акт о систематизацији;

13) врши друге послове одређене законом, овом одлуком и статутом јавног предузећа.

На акт о систематизацији предузећа сагласност даје Градско веће Града Ниша“

**Члан 19.**

Члан 26. мења се и гласи:

„Члан 26.

За извршног директора јавног предузећа бира се лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из претходне тачке;

4) да има радно искуство у организовању рада и вођењу послова;

5) да није осуђивано на казну затвора од најмање шест месеци;

6) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Поред услова из става 1. овог члана, лице које се бира за извршног директора мора имати три године радног искуства на пословима за које ће бити задужен у јавном предузећу.

Јавно предузеће не може имати више од седам извршних директора, а број извршних директора утврђује се статутом.

Извршни директор не може имати заменика.

Извршни директор мора бити у радном односу у јавном предузећу.

Извршни директор за свој рад одговара директору.

Извршни директор обавља послове у оквиру овлашћења које му је одредио директор, у складу са овом одлуком и статутом.

Директор и извршни директор имају право на зараду, а могу имати и право на стимулацију према условима и критеријумима за утврђивање и висину стимулације које одређује Влада Републике Србије.

Акт о исплати стимулације директора и извршног директора доноси надзорни одбор, уз сагласност Градског већа Града Ниша.

Акт о исплати стимулације извршног директора доноси се на предлог директора.“

**Члан 20.**

Члан 28. мења се и гласи:

„Члан 28.

Ради обезбеђивања заштите општег интереса у предузећу, надлежни орган даје сагласност на:

1) статут;

2) давање гаранција, авала, јемстава, залога и других средстава обезбеђења за послове који нису из оквира делатности од општег интереса;

3) тарифу (одлуку о ценама, тарифни систем и др.) осим ако другим законом није предвиђено да ту сагласност даје други државни орган;

4) располагање (прибављање и отуђење) средствима у јавној својини која су пренета у својину предузећа, веће вредности, која је у непосредној функцији обављања делатности од општег интереса, утврђених овом одлуком;

5) акт о општим условима за испоруку производа и услуга;

6) улагање капитала;

7) статусне промене;

8) акт о процени вредности капитала и исказивању тог капитала у акцијама, као и на програм и одлуку о својинској трансформацији.

Скупштина Града даје сагласност на одлуке из тачке 1), 4) и 8), а Градско веће на одлуке из тачке 2), 3) и 5).

На одлуке из тачке 6) и 7) Скупштина Града даје претходну сагласност.**“**

**Члан 21.**

Члан 31. мења се и гласи:

„Члан 31.

Јавно предузеће може, уз претходну сагласност оснивача, основати друштво капитала за обављање делатности од општег интереса и друштво капитала за обављање делатности која није делатност од општег интереса.

Јавно предузеће може улагати капитал у већ основана друштва капитала, уз претходну сагласност оснивача. “

**Члан 22.**

Члан 37. мења се и гласи:

„Члан 37.

Предузеће је дужно да усклади Статут са одредбама ове одлуке у року од 90 дана од дана ступања на снагу ове одлуке.“

**Члан 23.**

Члан 38. се брише.

**Члан 24.**

Овлашћује се Служба за послове Скупштине Града да сачини и објави пречишћен текст Одлуке о оснивању Јавног комуналног предузећа за водовод и канализацију „Наиссус“ Ниш.

**Члан 25.**

Ова одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_

У Нишу, \_\_\_\_\_\_\_\_ године

**СКУПШТИНА ГРАДА НИША**

Председник

Мр Раде Рајковић